**25.04.2025.**

**E-pasta nosaukums:**

SPKC paziņo par gripas epidēmijas beigām no 2025. gada 25. aprīļa

**E-pasta teksts:**

Nacionālais veselības dienests pārsūta jums Slimību profilakses un kontroles centra (SPKC) izplatīto preses relīzi **"SPKC paziņo par gripas epidēmijas beigām no 2025. gada 25. aprīļa".**

"Slimību profilakses un kontroles centra (SPKC) gripas un akūtu augšējo elpceļu infekciju (AAEI) monitoringa dati\* liecina, ka pēdējo trīs nedēļu laikā Nacionālās mikrobioloģijas references laboratorijā pozitīvo gripas paraugu īpatsvars ir zemāks par 10%\*\*, līdz ar to SPKC paziņo par gripas epidēmijas beigām no 2025. gada 25.aprīļa.

Pēc Nacionālās mikrobioloģijas references laboratorijas datiem, pozitīvo gripas paraugu īpatsvars aizvadītajā 16. nedēļā samazinājies līdz 7,7%. Pēdējo sešu nedēļu laikā pakāpeniski samazinājies arī pacientu skaits, kuri vērsušies pēc medicīniskās palīdzības monitoringa ģimenes ārstu praksēs un kuriem klīniski diagnosticēta gripa, līdz vidēji 88,9 gadījumiem uz 100 000 iedzīvotājiem 16. nedēļā. Gripas izplatība joprojām ir plaša un aizvadītajā nedēļā reģistrēta deviņās no desmit administratīvajām monitoringa teritorijām (Rēzeknē, Jēkabpils novadā, Gulbenes novadā, Daugavpilī, Jūrmalā, Jelgavā, Ventspilī un Liepājā). Kopš sezonas sākuma apstiprināti galvenokārt A tipa gripas vīrusi, tomēr pēdējo nedēļu laikā palielinās arī apstiprināto B tipa gripas vīrusu īpatsvars."

Vairāk informācijas: <https://www.spkc.gov.lv/lv/jaunums/spkc-pazino-par-gripas-epidemijas-beigam-no-2025-gada-25-aprila>